De mai mult timp circulă online o listă cu 74 de "radare fixe". Aceasta conține și numele localităților unde ar fi montate camerele care monitorizează viteza șoferilor.
Acele camere nu aparțin Poliției Rutiere, ci Companiei Naționale de Drumuri (CNAIR). Ele monitorizează mașinile și fac poze numerelor de înmatriculare. Dar nu pentru a verifica viteza, ci taxa de drum.
CNAIR a precizat că lista celor 74 de locații cu camere de supraveghere fixe, care circulă pe internet, nu are legătură cu radarele fixe, ci cu aparatele pentru verificarea rovinietei.
"Este un fake news. Vor fi 500 de camere montate în întreaga țară", este reacția CNAIR după ce pe rețele sociale și pe anumite site-uri a apărut o listă cu așa-zise radare fixe.
Aceste camere nu au montate dispozitive de determinare a vitezei. Doar filmează numerele de înmatriculare și transmit informația în sistem, pentru a verifica dacă acel vehicul are taxa de drum achitată.
Peste 300 de radare sunt operaționale zilnic, la nivelul întregii țări, spun reprezentanții Poliției.